HANA–IVL ร่วง, BAM พุ่ง
HANA : บริษัท ฮานา ไมโครอิเล็คโทรนิคส จำกัด (มหาชน)
1 มี.ค. 2565

HANA : บริษัท ฮานา ไมโครอิเล็คโทรนิคส จำกัด (มหาชน)
IVL : บริษัท อินโดรามา เวนเจอร์ส จำกัด (มหาชน)
เมื่อวานนี้ 2 หุ้นนี้ราคาร่วงหนักหลังนักลงทุนผิดหวังกับผลประกอบการงวดไตรมาส 4/2564
ส่วน BAM : บริษัทบริหารสินทรัพย์ กรุงเทพพาณิชย์ จำกัด (มหาชน) ราคากลับพุ่งขึ้นอย่างร้อนแรง ปิดสูงสุดในรอบ 11 เดือน ที่ 21.90 บาท (ระหว่างวันราคาขึ้นไปสูงสุด 22.10 บาท)
HANA ก่อนช่วงปลายปี 2564 ราคาขึ้นมาแรงมาก มาอยู่บริเวณ 95 บาท
ก่อนจะค่อย ๆ โรยตัวลงนับตั้งแต่กลางเดือน ธันวาคม 2564
และมาเคลื่อนไหวในช่วงราคา 60 บาท +/- ในช่วงวันที่ 14–25 ก.พ. 65
ก่อนจะลงแรงวานนี้ ลดลง 11.25 บาท ปิด 54 บาท เปลี่ยนแปลง -18.07% มูลค่าการซื้อขาย 3,383 ล้านบาท
การปรับลงของหุ้นฮานาฯ มาจากรายงานผลประกอบการขาดทุนกว่า 56 ล้านบาทในไตรมาส 4/2564
ตัวเลขนี้ต่ำกว่าที่นักวิเคราะห์และนักลงทุนคาดการณ์ไว้ค่อนข้างมาก
สาเหตุจากบันทึกด้อยค่าเงินลงทุน 420 ล้านบาท ด้อยค่าวัตถุดิบ 243 ล้านบาท
ส่วนผลการดำเนินงานปกติยอดขายเพิ่มขึ้น 19% อัตรากำไรขั้นต้นที่ไม่รวมด้อยค่าวัตถุดิบอยู่ที่ 14.8% เพิ่มจากช่วงเดียวกันปีก่อน แต่ลดลงจากไตรมาสก่อนหน้า
ธุรกิจเซมิคอนดักเตอร์ยังเติบโตดี 27% จากไตรมาส 4/2563 และ 9% จากไตรมาสก่อน
มาร์จิ้นเติบโตดีเช่นกัน
ธุรกิจไมโครฯ ยอดขายนิ่ง ๆ แต่มาร์จิ้นเติบโตดี
ธุรกิจอื่น ได้แก่ กัมพูชา สหรัฐฯ เกาหลี มีมาร์จิ้นรวมลดลง น่าจะเกิดจากธุรกิจ Silicon Carbine Semiconductor ในเกาหลี
สรุป นับจากกลางเดือน ธ.ค. 64 มาถึงวานนี้ หรือประมาณ 2 เดือนครึ่ง
ราคาหุ้น HANA ปรับตัวลงมา 43.15%
ถามว่าราคาหุ้นลงมาสุดหรือยัง
ตรงนี้ยังตอบไม่ได้
แต่แนวโน้มวันนี้ (1 มี.ค.) ช่วงเปิดตลาดอาจมีปรับขึ้นทางเทคนิคได้บ้าง
ราคาหุ้นคงต้องรอมุมมองนักวิเคราะห์ที่จะมีการประชุมกับผู้บริหาร HANA ในเร็ววันนี้
มาดูหุ้น IVL กันบ้าง
จำได้ไหม เมื่อวันที่ 21 ก.พ.ที่ผ่านมา ราคาหุ้น IVL ลงหนักมากในช่วงของการเปิดตลาดภาคบ่าย ทำให้ปิดตลาดปรับตัวลง 3.75 บาท ปิด 46 บาท เปลี่ยนแปลง -7.53%
วันนั้น น่าจะมีนักลงทุนบางกลุ่มรู้แล้วว่า ผลประกอบการของ IVL งวดไตรมาส 4/2564 จะออกมาไม่ดี
หรือต่ำกว่าที่นักวิเคราะห์คาดการณ์กันไว้
ทำให้กลุ่มนักลงทุนอินไซด์ พากันขายหุ้นออกมาอย่างหนัก
เดิมนั้น IVL จะมีการแจ้งผลประกอบการในวันที่ 22 ก.พ. 65
แต่ได้เลื่อนมาเป็นวันที่ 28 ก.พ. หรือเมื่อวานนี้
ราคาหุ้นที่ลงมาเมื่อวันที่ 21 ก.พ. มีการคาดกันแล้วว่า กำไรน่าจะต่ำกว่าคาดการณ์แน่ ๆ
แล้วก็เป็นเช่นนั้นจริง ๆ
กำไรต่ำกว่าที่ตลาดคาดถึง 24% จากกำไรสต๊อกที่ต่ำกว่าประมาณการกันไว้
ทำให้ราคาหุ้นร่วงลงมาปิด 45 บาท ใกล้เคียงกับวันที่หุ้นถูกทิ้งลงมาเมื่อวันที่ 21 ก.พ. (ปิด 46 บาท)
วานนี้ราคาหุ้น IVL ลงไปต่ำสุด 43.50 บาท และสูงสุด 45.75 บาท มูลค่าการซื้อขาย 2,221.1 ล้านบาท
ล่าสุด บล.กรุงศรี ยังคงแนะนำ “ซื้อ” ให้ราคาเป้าหมาย 60.00 บาท เพราะเชื่อว่ากำไรปีนี้ น่าจะดีขึ้นจากปี 2564
ส่วน BAM ราคาหุ้นพุ่งขึ้น ตอบรับกับกำไรที่ออกมาดีกว่าคาดมาก ๆ
ราคาหุ้น BAM ที่พุ่งขึ้นหลังจากแจ้งงบฯ ออกมา สะท้อนให้เห็นว่า ค่อนข้างควบคุมเรื่องของการ “อินไซด์” ได้อย่างมีประสิทธิภาพ
ไม่ (ค่อย) มีการเข้ามาดักซื้อ หรือทุบราคาเพื่อลงไปเก็บของ ก่อนที่งบจะออก
นักวิเคราะห์ยังมีมุมมองเชิงบวกกับหุ้น BAM ในปี 2565
หลังมองว่า กำไรน่าจะยังเติบโตได้ดีอยู่
และมีราคาเป้าหมายเฉลี่ยบริเวณ 25 บาท